Mesaj al procurorului general Augustin Lazăr în timpul protestului judecătorilor și procurorilor: Magistrații sunt obligați să apere independența justiției

Procurorul general, Augustin Lazăr, a transmis duminică seară, chiar în timpul protestului magistraților din fața Curții de Apel București, un mesaj prin care laudă ”tânăra magistratură din România” pentru că a ajuns la maturitatea care-i permite să reziste presiunilor și influențelor exterioare și, de asemenea, le-a transmis judecătorilor și procurorilor că sunt obligați să apere independența Justiției.

Mesajul integral al procurorului general:

Tânăra magistratură din România a ajuns la maturitatea și profesionalismul care-i permit să reziste la presiuni și influențe exterioare, dând dovadă de o deosebită responsabilitate în apărarea, la standarde europene, a independenței instituțiilor judiciare.

Independența judecătorilor și procurorilor nu este un privilegiu al acestora sau o prerogativă personală, ci reprezintă o necesitate pentru a ne asigura că justiția, ca una dintre puterile statului, prin instituțiile sale, este capabilă să își îndeplinească rolul de a menține echilibrul puterilor și a corectitudinii relației dintre stat și cetățeni.

Magistrații sunt obligați să apere independența justiției ca pe o garanție pentru societate, fără de care aceasta nu ar putea exista ca o societate democratică, organizată pe principiile supremației dreptului.

(Foto: Inquam Photos / Adriana Neagoe)